Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 941

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 30% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 20 kredit — Szakmai és tanulástechnológiai alapok: informatikai és kutatástechnikai alapismeretek; számítástechnikai gyakorlati ismeretek; a helyi és a regionális kultúra intézményrendszerei; a mikro- és mezotársadalom struktúrája, működése. — A tudományos megismerés és értékelés módszerei és a szakterületen alkalmazott tudományos ismeretek alaptudományainak rendszere, története, főbb fogalmai (jog, közgazdaságtan, művelődéstudomány, filozófia, szociológia, kulturális antropológia). 4.2.2. Törzs- és szakképzés: 66 kredit — Áttekintés a kultúra fejlődéséről, intézményes problémáiról és a problémakezelés módjáról: a magyar és nemzetközi művelődés története; a kultúraközvetítés elmélete; művelődéstudomány; művelődésszociológia; művelődésfilozófia; a művészet európai fejlődése; a művészeti intézmények és szervezetek gyakorlata; társadalmi kommunikáció. — Közgazdasági, jogi, szervezés- és vezetéselméleti ismeretek: művelődés-gazdaságtan; kulturális vállalkozási ismeretek; művelődési marketing; szervezés- és vezetéselmélet; a nonprofit szervezetek gazdálkodása. — Felnőttképzés és andragógia: a munkanélküliség és a folytonosan változó munkaerő-piaci szükségletek aktuális társadalmi helyzete és kezelésének módja; az iskolán túli szakmai és általános képzés; a képzési elveknek és módszereknek, valamint a curriculumok építésének és az ellenőrzés korszerű módozatainak ismerete; az emberi erőforrással való gazdálkodás ismerete; az európai felnőttképzés — különösen a német, a dán és az ausztriai — szervezeti rendszereinek ismerete alapján felkészítés a szervezeti, tartalmi, jogi harmonizáció elvégzésére. — Művelődési menedzsment: a vállalkozásokhoz kötődő stratégiai menedzsment; kulturális, pénzügyi menedzsment; intézménymenedzsment; a speciális szakképzési irányok (település, művészeti szakágak, testkultúraturisztikai, szociokulturális animáció) menedzsmentje. — Felkészítés a különféle kutatási-fejlesztési programokban való részvételre: a kultúrakutatás szociológiai módszerei; andragógiai összehasonlító vizsgálatok; média-hatásvizsgálatok. — A kulturális alapítványokkal, valamint a pályázatok rendszerével és készítésével kapcsolatos ismeretek. 4.2.3. Szakmai gyakorlat: 20 kredit A szakmai gyakorlat fő helyszínei: közszolgálati és kereskedelmi rádiók és televíziók; könyv-, lap- és folyóiratkiadó intézmények terjesztési és marketingrészlegei; filmgyártás és -forgalmazás; színházi formációk, zene- és táncművészeti impresszálás; képzőművészet, galériák, műkereskedelem, iparművészet, design; közgyűjtemények, könyvtárak, múzeumok, művelődési házak; kulturális alapítványok; munkaerő-fejlesztési központok; civil szervezetek.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes